A Bizottság határozata

(1992. december 21.)

az Egyesült Királyság által benyújtott, a pontyfélék tavaszi viraemiájára vonatkozó programok jóváhagyásáról, valamint a Nagy-Britanniába, Észak-Írországba, a Man-szigetre és Guernsey-re szállított egyes halfajokra vonatkozó kiegészítő garanciák meghatározásáról

(93/44/EGK)

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a tenyésztett víziállatok és az akvakultúra-termékek forgalomba hozatalára irányadó állat-egészségügyi feltételekről szóló, 1991. január 28-i a 91/67/EGK tanácsi irányelvre [1] és különösen annak 12. cikkére,

mivel az 1174/86/EGK rendelettel [2] módosított, a mezőgazdasági termékek Csatorna-szigeteken és a Man-szigeten történő kereskedelmére alkalmazandó közösségi szabályozásról szóló, 1973. március 12-i 706/73/EGK tanácsi rendelet [3] értelmében ezekre a szigetekre az állat-egészségügyi jogszabályok ugyanolyan feltételekkel vonatkoznak, mint – az ezekre a szigetekre importált termékek és az ezekről a szigetekről a Közösségbe exportált termékek tekintetében – az Egyesült Királyságra;

mivel a tagállamok az egyes halakat érintő betegségekre vonatkozóan önkéntes vagy kötelező védelmi programokat terjeszthetnek a Bizottság elé;

mivel az Egyesült Királyság – 1992. május 26-i, július 31-i és október 9-i levelével – a pontyfélék tavaszi viraemiájára vonatkozó programokat terjesztett be Nagy Britannia és Észak-Írország, Guernsey és a Man-sziget tekintetében;

mivel ezek a programok megfelelnek a 91/67/EGK irányelv 12. cikkében említett feltételeknek;

mivel meg kell határozni azokat a további garanciákat, amelyekre szükség lehet egyes halfajoknak a programok által érintett övezetekbe történő behozatalakor;

mivel az e határozatban előírt intézkedések összhangban vannak az Állat-egészségügyi Állandó Bizottság véleményével,

ELFOGADTA EZT A HATÁROZATOT:

1. cikk

Az Egyesült Királyság által a pontyfélék tavaszi viraemiájára (SVC) vonatkozó, Nagy Britannia, Észak-Írország, a Man-sziget és Guernsey tekintetében beterjesztett programokat a Bizottság jóváhagyja.

2. cikk

(1) A 91/67/EGK irányelv A. mellékletében felsorolt, SVC-re fogékony fajokhoz tartozó élő halak, illetve azok nem közvetlenül emberi fogyasztásra szánt ikráinak az 1. cikkben említett övezetekbe történő behozatalánál a következő feltételeknek kell teljesülniük:

a) i. az SVC bejelentési kötelezettség alá tartozó betegség a származási régióban;

ii. a pontyfélék fertőzésének gyanújáról szóló jelentéseket a származási régió hivatalos szolgálatai azonnal kivizsgálják;

iii. a származási régióban a fertőzött területeket fertőzöttnek kell minősíteni;

iv. azok nem szállíthatók el a származási régió hivatalos szolgálatai által fertőzöttnek minősített területről;

b) i. a származási helyet legalább két éve évente ellenőrzik a származási hely hivatalos szolgálatai az évnek abban az időszakában, amikor az SVC jelentkezése várható, és a vírus izolálása céljából laboratóriumi vizsgálatokat végeztek;

ii. a már fertőzött helyek esetén:

- legalább három éve már elvégezték az i. alpontban említett vizsgálatokat, amely időszakot követően a betegségtől mentesnek igazolt fogékony fajok ellenőrzés mellett kerülnek vissza az állományhoz a vírustól való mentesség igazolása céljából,

vagy

- azok állományát eltávolították és a létesítményeket fertőtlenítették; ebben az esetben az újratelepítés a betegségtől mentesnek igazolt fajok felhasználásával történhet;

iii. az i. és ii. alpontban említett helyekre kizárólag olyan fajokat lehet behozni, amelyek betegségtől mentesnek igazolt származási helyről származnak.

(2) Az (1) bekezdésben megállapított követelményeken túl, a szállítmányt a hivatalos szolgálat által kiállított bizonyítványnak kell kísérnie, amely igazolja, hogy a származási hely megfelel a 93/44/EGK bizottsági határozat feltételeinek.

3. cikk

Az Egyesült Királyság hatályba lépteti azokat a törvényi, rendeleti és közigazgatási rendelkezéseket, amelyek szükségesek ahhoz, hogy az 1. cikkben említett programoknak 1993. január 1-jéig megfeleljen.

4. cikk

Ennek a határozatnak a tagállamok a címzettjei.

Kelt Brüsszelben, 1992. december 21-én.

a Bizottság részéről

Ray Mac Sharry

a Bizottság tagja

[1] HL L 46., 1991.2.19., 1. o.

[2] HL L 107., 1986.4.24., 1. o.

[3] HL L 68., 1973.3.15., 1. o.

--------------------------------------------------